HU Az Európai Unió Hivatalos Lapja L 274/102

A BIZOTTSÁG HATÁROZATA

(2005. október 19.)

Törökországban a magas patogenitású madárinfluenza gyanújával kapcsolatos egyes védekezési intézkedésekről és a 2005/705/EK határozat hatályon kívül helyezéséről

(az értesítés a C(2005) 4135. számú dokumentummal történt)

(EGT vonatkozású szöveg)

(2005/733/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) és (6) bekezdésére,

tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1), (5) és (6) bekezdésére,

mivel:

(1) Törökország 2005. október 9-én tájékoztatta a Bizottságot a madárinfluenza baromfiüzemben történő kitöréséről Anatólia nyugati részén. A betegség Közösségbe történő behurcolása kockázatának csökkentése érdekében azonnali intézkedésként elfogadták a Törökországban a magas patogenitású madárinfluenza gyanújával kapcsolatos egyes védekezési intézkedésekről szóló, 2005. október 10-i 2005/705/EK bizottsági határozatot (3) a baromfin kívüli madarak és a kezeletlen toll Törökországból történő behozatalának felfüggesztése érdekében.

(2) Törökország szerepel a tagállamok által friss baromfihús behozatalára feljogosított harmadik országok jegyzékének megállapításáról szóló, 1994. február 16-i 94/85/EK bizottsági határozat (4) melléklete jegyzékében. A tagállamok által a 92/118/EGK tanácsi irányelv hatálya alá tartozó egyes emberi fogyasztásra szánt termékek behozatalára feljogosított harmadik országok jegyzékeinek megállapításáról szóló, 2003. november 17-i 2003/812/EK bizottsági határozat (5) utal a fent említett jegyzékre.

(3) A baromfin kívüli egyéb madárfajok behozatalára irányadó állat-egészségügyi követelmények, állat-egészségügyi bizonyítványok és karanténfeltételek megállapításáról szóló, 2000. október 16-i 2000/666/EK bizottsági határozat (6) előírja, hogy a tagállamoknak engedélyezniük kell a madaraknak a Nemzetközi Állatjárványügyi Hivatal (OIE) tagjaiként jegyzett harmadik országokból történő behozatalát. Törökország az OIE tagja, és ennek megfelelően a tagállamoknak el kell fogadniuk a baromfin kívüli egyéb madarak Törökországból történő behozatalát e határozat értelmében.

(4) A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (7) értelmében engedélyezett a Törökországból származó számos állati melléktermék, mint a technikai célra használt zselatin, a gyógyszeripari célra használt anyagok és egyéb behozatala, mivel e termékek biztonságosnak tekinthetők az előállítás, feldolgozás és felhasználás egyedi feltételei miatt, amelyek hatékonyan inakiválják a lehetséges kórokozókat, vagy előzik meg a betegség szempontjából fogékony állatokkal való érintkezést.

(5) Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozattal (8) összhangban a Törökországból származó behozatal azon termékek esetében engedélyezett, amelyeket az egész terméken legalább 70 °C-ot elérve hőkezeltek.

(6) A török hatóságok további információt küldtek a Bizottságnak a betegség helyzetével kapcsolatban, amely alátámasztja az élő baromfi és madár, valamint az ezekből származó termékek valamennyi behozatalának a teljes felfüggesztését, és ezzel egy időben ezen információ már lehetővé teszi azon feltételek meghatározását, amelyek alapján a madárfélékből származó biztonságos termékek behozhatók.

(7) Azonban az e termékek által jelentett kockázatokat is figyelembe véve engedélyezni kell továbbra is bizonyos állati melléktermékek behozatalát, beleértve a kezelt tollat és tollrészeket, a kezelt vadásztrófeákat és a legalább 70 °C-on hőkezelt, baromfihúsból készült termékeket, mivel e kezelés inaktiválja a meghatározott kórokozót.

(8) Ezenkívül helyénvaló továbbra is engedélyezni az emberi fogyasztásra szánt tojástermékek behozatalára vonatkozó különleges közegészségügyi követelmények megállapításáról szóló, 1996. december 18-i 97/38/EK bizottsági határozatban (9) magállapított mikrobiológiai kritériumoknak megfelelő, emberi fogyasztásra szánt, pasztőrözött tojás behozatalát.

(9) A 2005. szeptember 1-je előtt levágott baromfiból származó bizonyos termékeket szintén továbbra is engedélyezni kell, figyelembe véve a betegség lappangási idejét.

(10) Továbbá engedélyezni kell bármely madártípusból gyűjtött, biztonságosan csomagolt és a török hatóságok felelőssége mellett közvetlenül valamely tagállam jóváhagyott laboratóriumába laboratóriumi diagnózis céljából küldött mintákat, beleértve a Nemzetközi Állatjárványügyi Hivatal (OIE) Emlős állatok esetében végzett diagnosztikai vizsgálatok és vakcinákról szóló kézikönyvvel összhangban végzett vizsgálatokat.

(11) Ezért a 2005/705/EK határozatot hatályon kívül kell helyezni, és helyébe e határozat lép.

(12) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok felfüggesztik Törökország területéről a következők behozatalát:

1. élő baromfi, laposmellű futómadár, tenyésztett vadszárnyas, vadon élő vadszárnyas és a 2000/666/EK határozat 1. cikke harmadik francia bekezdésének meghatározása szerinti, baromfin kívüli élő madarak, beleértve a tulajdonosuk kíséretében lévő (kedvtelésből tartott) madarakat is; és

2. az (1) bekezdésben említett madárfajokból származó termékek.

2. cikk

(1) Az 1. cikk (2) bekezdésétől eltérve a tagállamok engedélyezik a következő termékek behozatalát:

a) a baromfi, a lapos mellű futómadár, a tenyésztett és vadon élő vadszárnyas húsából készült vagy húsát tartalmazó húsipari termékek, amennyiben e fajokból készült húson elvégezték a 2005/432/EK bizottsági határozat II. melléklete IV. részének B., C. vagy D. pontjában említett különleges kezeléseket;

b) azon toll és tollrészek, amelyek az 1774/2002/EK rendelet I. mellékletének 55. pontjában leírt kezelések elvégzését követően már nem tekintendők kezeletlennek;

c) bármely madártípusból gyűjtött, biztonságosan csomagolt és a török hatóságok felelőssége mellett közvetlenül valamely tagállam jóváhagyott laboratóriumába laboratóriumi diagnózis céljából küldött minták.

(2) Az 1. cikk (2) bekezdésétől elérve a tagállamok engedélyezik az 1774/2002/EK rendelet VII. melléklete II. fejezetének C. részében, III. fejezete C. részében, IV. fejezete B. részében, VI. fejezete C. részében és X. fejezete B. részében, valamint a VIII. melléklete II. fejezete C. részében, VII. fejezete B. részének 5. pontjában és X. fejezetében meghatározott feltételeknek megfelelő termékek behozatalát.

(3) Az 1. cikk (2) bekezdésében említett tilalomtól eltérve a tagállamok engedélyezik az emberi fogyasztásra szánt pasztőrözött tojás behozatalát a 97/38/EK határozat követelményeinek megfelelően.

3. cikk

(1) A tagállamok biztosítják, hogy a Törökországból behozott, feldolgozott toll vagy tollrészek szállítmányait a 2. cikk (1) bekezdésének b) pontjában meghatározott kezelést igazoló kereskedelmi okmány kísérje.

(2) Az (1) bekezdés nem alkalmazandó feldolgozott díszítő célú tollak, az utazók által saját használatra maguknál tartott feldolgozott tollak vagy a magánszemélyeknek nem ipari célra küldött feldolgozott tollak szállítmányaira.

(3) A tagállamok biztosítják, hogy a 2. cikkben említett termék szállítmányait kísérő állatorvosi bizonyítványokon vagy kereskedelmi okmányokon az alábbi szöveget feltüntetik:

„Madárféléből származó termék a 2005/733/EK bizottsági határozat 2. cikkével összhangban.”.

4. cikk

A tagállamok módosítják behozatalra vonatkozó intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.

5. cikk

A 2005/705/EK határozat hatályát veszti.

6. cikk

Ezt a határozatot 2006. április 30-ig kell alkalmazni.

7. cikk

E határozatnak a tagállamok a címzettjei.

Kelt Brüsszelben, 2005. október 19-én. a Bizottság részéről Markos KYPRIANOU a Bizottság tagja

(1) HL L 268., 1991.9.24., 56. o. A legutóbb a 2003. évi csatlakozási okmánnyal módosított irányelv.

(2) HL L 24., 1998.1.30., 9. o. A legutóbb a 882/2004/EK európai parlamenti és tanácsi rendelettel (HL L 165., 2004.4.30., 1. o.) módosított irányelv; helyesbített változat: HL L 191., 2004.5.28., 1. o.

(3) HL L 267., 2005.10.12., 29. o.

(4) HL L 44., 1994.2.17., 31. o. A legutóbb a 2003-as csatlakozási okmánnyal módosított határozat.

(5) HL L 305., 2003.11.22., 17. o. A legutóbb a 2004/19/EK határozattal (HL L 5., 2004.1.9., 84. o.) módosított határozat.

(6) HL L 278., 2000.10.31., 26. o. A legutóbb a 2002/279/EK határozattal (HL L 99., 2002.4.16., 17. o.) módosított határozat.

(7) HL L 273., 2002.10.10., 1. o. A legutóbb a 416/2005/EK bizottsági rendelettel (HL L 66., 2005.3.12., 10. o.) módosított rendelet.

(8) HL L 151., 2005.6.14., 3. o.

(9) HL L 14., 1997.1.17., 61. o.